༦༨༡༽༄། ། ཚོགས་ཆོས་འབྲིང་པོ་དྷརྨཱ་ཀཱ་ཡ། ། ཨོཾ་སྭསྟི། ན་མོ་རཏྣ་གུ་རུ་དྷརྨཱ་ཀཱ་ཡ་ནི། འདི་ལྟར་དུས་གསུམ་གྱི་སངས་རྒྱས་ཐམས་ཅད་ཀྱི་སྐུ་གསུང་ཐུགས་གཉིས་སུ་མེད་པ་ཡེ་ཤེས་ཀྱི་ངོ་བོར་གྱུར་པ་བླ་མ་རིན་པོ་ཆེའི་ཞལ་ནས། སྤྱིར་ཡང་དག་པར་རྫོགས་པའི་སངས་རྒྱས་བཅོམ་ལྡན་འདས་ཀྱིས། རྒྱུད་སྡེ་རིན་པོ་ཆེ་རྣམ་པ་བཞི་གསུངས་པ་ཡང་རྟེན་གྱི་གང་ཟག་ཅིག་རྫོགས་པའི་བྱང་ཆུབ་ཏུ་འཚང་རྒྱ་བའི་ཆ་ལག་ཏུ་གསུངས་པ་ཡིན། དེ་ལ་རྒྱུད་སྡེ་རིན་པོ་ཆེ་རྣམ་པ་བཞི་པོ་དེ་གང་ཡིན་སྙམ་པར་སོང་ན། བྱ་བའི་རྒྱུད་དང་། སྤྱོད་པའི་རྒྱུད་དང་། རྣལ་འབྱོར་གྱི་རྒྱུད་དང་། རྣལ་འབྱོར་བླ་ན་མེད་པའི་རྒྱུད་རྣམ་པ་བཞི་པོ་ལགས། དེའང་དང་པོས་ལུས་སྤྱོད་གཙོ་བོར་བསྟན། གཉིས་པས་ངག་སྤྱོད་གཙོ་བོར་བསྟན། གསུམ་པས་སེམས་སྤྱོད་གཙོ་བོར་བསྟན། བཞི་པས་ལྷན་སྐྱེས་འབའ་ཞིག་གོ། ། ཞེས་གསུངས་པས་ལུས་ངག་ཡིད་གསུམ་གྱི་སྤྱོད་པ་གཙོ་བོར་སྟོན་པ་ལ། རྒྱུད་སྡེ་རྣམ་པ་གསུམ། དེ་གསུམ་ཐ་དད་དུ་འཛིན་པ་སྤོང་བ་ལ་རྣལ་འབྱོར་བླ་ན་མེད་པའི་རྒྱུད་རྣམ་པ་བཞི་ཡིན། དེ་ལྟར་རྒྱུད་སྡེ་བཞི་པོ་དེའི་ནང་ནས་རྣལ་འབྱོར་བླ་ན་མེད་པའི་རྒྱུད་འདི་ལ། ཕ་བླ་ན་མེད་པའི་རྒྱུད་དང་། མ་བླ་ན་མེད་པའི་རྒྱུད་རྣམ་པ་གཉིས་ཡིན། དེ་ལ་བཤད་པ་པོ་ཀུན་གྱིས། ཕའི་དོན་དུ་བྱུང་ཞིང་ཕ་ཤས་ཆེ་བ་ཕ་རྒྱུད་དུ་གྲགས་པ་གསུམ་དང་ལྡན་པས་ན་ཕ་རྒྱུད། མའི་དོན་དུ་བྱུང་ཞིང་། མ་ཤས་ཆེ་བ་མ་རྒྱུད་དུ་གྲགས་པ་གསུམ་དང་ལྡན་པས་ན་མ་རྒྱུད་དུ་འོང་བ་ཡིན་བྱ་བར་སྣང་སྟེ། བླ་མ་རིན་པོ་ཆེའི་བཞེད་ཀྱིས། རྩ་གཙོ་བོར་སྟོན་པ་མའི་རྒྱུད། རླུང་གཙོ་བོར་སྟོན་པ་ཕའི་རྒྱུད་དུ་འོང་བ་ཡིན། སྤྱིར་རྡོ་རྗེའི་ལུས་འདི་ལ་སྤྱི་བོའི་གཙུག་ནས་རྐང་པའི་མཐིལ་ཡན་ཆད་རྩ་སྟོང་ཕྲག་བདུན་ཅུ་རྩ་གཉིས། དེའི་ནང་ནས་གཙོ་བོར་གྱུར་པ་ལ་རྩ་སུམ་ཅུ་རྩ་གཉིས། དེའི་ནང་ནས་གཙོ་བོར་གྱུར་པ་ལ་རྩ་གསུམ་འཁོར་ལོ་རྣམ་པ་བཞི། དེ་ལ་རྩ་གསུམ་ནི། གཡས་པ་དང་། གཡོན་པ། དབུ་མ་ཞེས་ཟེར། རྐྱང་མ་རོ་མ་ཀུན་འདར་མ་ཞེས་ཟེར། ར་ལ་ར་ས་དྷཱུ་ཏི་ཞེས་ཟེར། དེ་ལ་དྷཱུ་ཏི་ཁོང་པའི་ནང་དྲང་པོ་ན་ཡར་ལ་སྲོག་ཤིང་བཞིན་དུ་གནས་པ་ལགས། ཡར་སྣ་དེ་སྤྱི་བོའི་གཙུག་ན་ཡི་གེ་ཧཾ་མགོ་ཐུར་དུ་བསྟན་པ་བའི་ནུ་མ་ལྟ་བུ་ཞིག་ཡོད། དེ་ལ་ཁ་གཏད་ནས་ཡོད་པ་ལགས། ར་ལ་ར་ས་གཉིས་པོ་དེ་འཁོར་ལོ་བཞི་ལ་འཁྱུད་ནས་ཀླད་པའི་སྟེང་ན་ཚུར་ལ་འཁྱོགས། སྨིན་མཚམས་གཉིས་ན་མར་ལ་འཁྲིལ་ནས་སྣ་བུག་གཉིས་སུ་ཟུག་པ། མར་སྣ་དེ་ལྟེ་བའི་འོག་ཏུ་གཡས་གཡོན་གཉིས་ནས་དྷཱུ་ཏི་ལ་ཟུག་ནས་ཡི་གེ་ཆའི་དབྱིབས་ལྟ་བུར་གནས་པ་ཡིན། དེ་ནས་འཁོར་ལོ་རྣམ་པ་བཞི་ནི། ལྟེ་བ་སྤྲུལ་པའི་འཁོར་ལོ། སྙིང་ག་ཆོས་ཀྱི་འཁོར་ལོ། མགྲིན་པ་ལོངས་སྤྱོད་ཀྱི་འཁོར་ལོ། སྤྱི་བོ་བདེ་ཆེན་གྱི་འཁོར་ལོ་དང་བཞི་ཡིན། དེ་ཡང་གཡས་པ་རྟོག་པའི་རྩ་ཡིན་ལ། གཡོན་པ་མི་རྟོག་པའི་རྩ་ཡིན། གཞན་ཡང་གཡས་པ་ཐབས་ཡིན། གཡོན་པ་ཤེས་རབ་ཡིན། དེ་ལྟར་ཡང་། རྐྱང་མ་ཤེས་རབ་རང་བཞིན་ལ། ། རོ་མ་ཐབས་ཀྱི་ཡང་དག་གནས། ། ཀུན་འདར་མ་ནི་དབུས་གནས་སུ། ། གཟུང་དང་འཛིན་པ་རྣམ་པར་སྤངས། ། ཞེས་གསུངས་པས། དབུ་མ་གཟུང་འཛིན་གཉིས་མེད་ཀྱི་རྩར་འོང་བ་ཡིན། རྩ་དེ་རྣམས་གཙོ་བོར་སྟོན་པ་མའི་རྒྱུད་དུ་འོང་བ། རྩ་དེ་རྣམས་ཀྱི་ནང་དུ་རླུང་ཇི་ལྟར་རྒྱུ་བ། དེའང་རྩ་བའི་རླུང་རྣམ་པ་ལྔ་དང་། ཡན་ལག་གི་རླུང་རྣམ་པ་ལྔ་ལ་སོགས་པ་ཇི་ལྟར་གནས་པ་དང་། གཞན་ཡང་གཡས་པ་ནས་རྒྱུ་བ་དང་། གཡོན་པ་ནས་རྒྱུ་བ་དང་། གཉིས་ཀ་ནས་རྒྱུ་བ་དང་། གཉིས་ཀ་ནས་དལ་བར་རྒྱུ་བ་དང་། དེ་ལྟར་ཡང་། གཡས་དང་གཡོན་དང་གཉིས་ཀ་དང་། ། དལ་བར་རྒྱུ་དང་རྣམ་བཞིའོ། ། ཞེས་གསུངས་པས། གཡོན་ཕྱོགས་ནས་རྒྱུ་བའི་དུས་སུ་མཐུན་ཕྱོགས་འབའ་ཞིག་འགྲུབ་པ་ཡིན། གཡས་ནས་རྒྱུ་བའི་དུས་སུ་དུས་ཚོད་ཅིག་མ་གཏོགས་པ་མི་མཐུན་པའི་ཕྱོགས་འབའ་ཞིག་འགྲུབ་པ་ཡིན་གསུང་། བསྒུལ་བ་དང་བསྐྱོད་པ་ལ་སོགས་པ་ལས་ཐམས་ཅད་རླུང་གིས་བྱེད། དེས་ན་རླུང་དང་རྣམ་པར་ཤེས་པ་གཉིས་པོ་དེའི་དོན་གོ་གཅིག་པ་ཡིན། ཐབས་ལམ་བསྒོམ་པ་ཀུན་གྱིས་འདིའི་གནད་དེ་གོ་བར་བྱེད་པ་གལ་ཆེ། དེ་ལྟར་ཡང་། ཐབས་ལམ་གྱི་ཁ་པོ་ཆེ་བ་ཀུན། ། རླུང་སེམས་གཉིས་མེད་གོ་ལགས་སམ། ། རླུང་དེ་ལྟར་གཙོ་བོར་སྟོན་པ་ཕ་རྒྱུད་དུ་འོང་བ་ལགས། སྤྱིར་སྤྱི་བོའི་གཙུག་ནས་རྐང་པའི་མཐིལ་ཡན་ཆད་དུ་རྩས་ཇི་ལྟར་ཁྱབ་པ་བཞིན་རླུང་གིས་ཁྱབ། རླུང་གིས་ཇི་ལྟར་ཁྱབ་པ་བཞིན་ཁམས་བྱང་ཆུབ་ཀྱི་སེམས་ཀྱི་ཐིག་ལེས་གང་བར་གནས་པ་ལགས། དེའང་རྩ་རླུང་ཐིག་ལེ་འདི་ཁྱད་པར་དུ་ཟབ་རྒྱུ་མེད་དེ། ཟབ་ན་འཇག་མིག་གི་སྲིན་བུ་ལའང་ཡོད། མནར་མེད་པའི་སེམས་ཅན་དམྱལ་བ་ལའང་ཡོད་པས་དེ་རྣམས་ཀྱང་ཟབ་དགོས། འོ་ན་ཆོས་གང་ཟབ་སྙམ་པར་སོང་ན། བསམ་པ་བཟང་པོ་བྱང་ཆུབ་ཀྱི་སེམས་རིན་པོ་ཆེ་ཟབ་པ་ཡིན། དེའང་བྱམས་པ་དང་སྙིང་རྗེ་བྱང་ཆུབ་ཀྱི་སེམས་རིན་པོ་ཆེ་ཇི་ལྟར་དུ་ཡོད་ན། རྩ་དང་རླུང་དང་ཐིག་ལེ་ལ་སོགས་པའང་བསམ་པ་བཟང་པོ་དེས་དབང་བྱས་ནས་ཡོན་ཏན་ཐམས་ཅད་དེས་འབྱུང་བ་དང་། དེས་བསྐྱེད་པ་ཡིན། བསམ་པ་མི་དགེ་བས་དབང་བྱས་ནས། མི་དགེ་བ་དེའི་རྩ་རླུང་ཐིག་ལེར་གྲུབ་ནས། སྐྱོན་ཐམས་ཅད་དེས་འབྱུང་བ་ཡིན། དེས་ན་རྩ་རླུང་ཐིག་ལེ་ལ་སོགས་པའང་ལུང་མ་བསྟན་དུ་འོང་བ་ཡིན་པས། བསམ་པ་བྱང་ཆུབ་ཀྱི་སེམས་ཀྱིས་ཁྱད་པར་དུ་བྱས་ནས། ཐབས་ལམ་ལ་སོགས་པའི་ཏིང་ངེ་འཛིན་ཉམས་སུ་ལེན་དགོས་པ་ཡིན། དེ་ལྟར་ཉམས་སུ་བླངས་པའི་དུས་སུ་ཡོན་ཏན་བསམ་གྱིས་མི་ཁྱབ་པ་སྐྱེ་བ་ཡིན། དེའང་ལམ་འབྲས་ནས་ཕྱོགས་མེད་ཉི་ཤུ་རྩ་གཅིག་ལ་སོགས་པ་གསུངས་པ་དང་། བླ་མ་རིན་པོ་ཆེའི་ཞལ་ནས། རྩ་ཐམས་ཅད་དུ་རླུང་རྒྱུས་པ་དེས་ཁམས་བྱང་ཆུབ་སེམས་ཀྱི་ཐིག་ལེས་གང་བས་ཡོན་ཏན་ཐམས་ཅད་དེས་འབྱུང་བ་དང་ཐོབ་པ་ཡིན། དེའང་འཁོར་ལོ་རྣམ་པ་བཞིར་ཕྱི་ནང་གསང་གསུམ་གྱི་རྟེན་འབྲེལ་འགྲིག་པའི་དུས་སུ། རྣལ་འབྱོར་བཞིའི་རིམ་པ་རྒྱུད་ལ་འཆར་བ་ཡིན། སྤྱིར་ཁམས་དེ་རྒྱས་པའི་དུས་དེར་དེ་བརྟན་པ་དང་གནས་པ་གལ་ཆེ་བ་ལགས། འདི་བསྲུང་བར་བྱེད་པ་ལ་གདམས་ངག་དང་སྙིང་རུས་རྣམ་པ་གཉིས་དགོས། སྙིང་རུས་མེད་ན་གདམས་ངག་ཡོད་ཀྱང་མི་ཕན། གདམས་ངག་མེད་ན་ཉམས་སུ་བླང་རྒྱུ་མི་ཤེས། འདིའི་གདམས་པ་ལ་ལམ་འབྲས་ཀུན་ནས་དཔག་ཏུ་མེད་པ་ཞིག་གསུངས་ཏེ། ཉམས་སུ་བླངས་པའི་དུས་སུ་ཕན་པ་ནི་དཀའ་བར་བྱུང་གསུང་། དེས་ན་འདིའི་གདམས་ངག་ལ་བླ་མ་རིན་པོ་ཆེའི་ཁྱད་པར་ཆོས་ལྔ་ལྡན་གྱིས་ཉམས་སུ་བླངས། གནད་དུ་བསྣུན་པའི་དུས་སུ། སྐྱོན་དག་པ་དང་ཡོན་ཏན་རྫོགས་པ་ལ་ཚེགས་མེད་པ་ཡིན་པས། དེས་ན་ཆོས་ལྔ་པོ་འདི་དང་ནམ་དུའང་འབྲལ་བར་མ་བྱེད་གསུང་། ཉོན་མོངས་པ་མ་སྐྱེས་པ་མི་བསྐྱེད། སྐྱེས་པ་སྤོང་བར་བྱེད་པ་ལ་གདམས་ངག་གི་བྱེ་བྲག་དཔག་ཏུ་མེད་པ་ཞིག་གསུངས་ཀྱང་། ཁྱད་པར་གྱི་ཆོས་ལྔ་པོ་འདི་བས་ཟབ་པ་མེད་པ་ཡིན། འདི་ཉམས་སུ་ལེན་པར་བྱེད་པའི་དུས་གནད་དེ་ཉོན་མོངས་པའི་རྟོག་པ་ནམ་སྐྱེས་པའི་དུས་དེ་ན་ཕག་སྣའི་གཏུན་བུའམ། གཉེན་པོས་བཙན་ཆོད་དུ་ཉམས་སུ་ལེན་དགོས་པ་ཡིན། ཚན་གཅིག་གི་རྟོག་པ་དེ་རགས་པར་སོང་ནས་དེ་ནས་ཉམས་སུ་བླངས་པས་སྟོབས་ཆེ་བ་ལ་སོགས་པ་ཟེར་ཏེ། དེ་ཉམས་སུ་ལེན་པོ་སོང་ན་སྟོབས་ཆེ་བ་ལ་སོགས་པ་སྲིད་ནའང་། ཉོན་མོངས་པ་དེ་ཚན་ཆེན་པོར་སོང་བའི་དུས་སུ་ཉམས་སུ་ལེན་པ་ཤིན་ཏུ་དཀའ་བ་ཡིན། དེས་ན་རྟོག་པ་དེ་ནམ་སྐྱེས་པའི་དུས་སུ་གནད་དུ་བསྣུན་དགོས་པ་ཡིན། དེའང་དང་པོ་ཉོན་མོངས་པ་དེ་ལམ་དུ་གཏོང་། དེ་ལ་རྐང་ཆོགས་པར་བྱེད་པ་གལ་ཆེ་བ་ལགས། དེ་རྐང་ཆོགས་པར་བྱས་པའི་དུས་སུ་སེམས་བསྐྱེད་པ་དང་ཡི་དམ་གྱི་ལྷ་བསྒོམ་པ་དང་། བླ་མ་དམ་པ་བསྒོམ་པ་དང་ཕྱག་རྒྱ་ཆེན་པོ་བསྒོམ་པ་ལ་སོགས་པ་ཐམས་ཅད་གནད་དུ་འགྲོ་བ་ལ་ཚེགས་མེད་པ་ཡིན། དེ་ལྟར་ཉམས་སུ་བླངས་པའི་དུས་སུ། ཉོན་མོངས་པ་དེ་དང་བྲལ་བ་དང་། དེའི་སྟེང་དུ་ལྔ་ལྡན་གྱི་ལག་རྗེས་མ་འདྲེས་པར་སོ་སོར་འབྱུང་བ་ལགས། རྒྱུའི་དུས་སུ་དེ་ལྟར་གནད་དུ་བསྣུན་པས། བྱང་ཆུབ་སེམས་དཔའི་གནས་སྐབས་སུ་བསམས་བཞིན་དུ་སྲིད་པ་ཉེ་བར་ལེན་པར་བྱེད་པའང་། ཉོན་མོངས་པ་ཞེ་སྡང་ལ་གནད་དུ་བསྣུན་པས་དམྱལ་བའི་གནས་སུ་བསམས་བཞིན་དུ་སྲིད་པ་ཉེ་བར་ལེན་པའི་རྒྱུ་ཞེ་སྡང་དེ་ཡིན། དེ་དང་འདྲ་སྟེ་རྟོག་པ་གང་སྐྱེས་པ་དེའི་རིགས་སུ་བསམས་བཞིན་དུ་སྲིད་པ་ཉེ་བར་ལེན་པ་ལགས། དེས་ན་རིགས་དྲུག་སོ་སོར་སྲིད་པ་ཉེ་བར་ལེན་པའང་། རྒྱུ་རྟོག་པའི་རིགས་ཐ་དད་པར་སོང་བས་ཕྱིས་ཀྱི་དུས་སུ་གནས་དེ་ལྟ་བུ་རྣམས་སུ་སྲིད་པ་ཉེ་བར་ལེན་པ་ཡིན། དམྱལ་བའི་གནས་དེ་ལྟ་བུར་སྐྱེས་ཀྱང་། སྡུག་བསྔལ་རང་རྒྱུད་པ་མི་མྱོང་བར་བྱེད་པ་དེ་རྟོགས་པས་ཁྱད་པར་དུ་བྱས་པ་ཡིན། གནས་དེ་སྟོང་པར་བྱེད་པའང་བྱང་ཆུབ་ཀྱི་སེམས་ཀྱིས་བྱེད་པ་ལགས། དེས་ན་ཐམས་ཅད་ལ་རྒྱུ་མཚན་གསུམ་པོ་འདི་ཤེས་འཚལ་བ་ལགས། དེ་ནས་སངས་རྒྱས་པའི་དུས་སུའང་ཞེ་སྡང་ཅན་འདུལ་བའི་གཉེན་པོར་འབྱོན་པ་ཡིན། འདོད་ཆགས་དང་ཉོན་མོངས་པ་གཞན་ཐམས་ཅད་ཀྱང་དེས་ཤེས་ལ། དེས་ན་ཐམས་ཅད་ལྔ་ལྡན་གྱི་འཁོར་ལོ་འབའ་ཞིག་ཡིན། རྒྱུད་ཐམས་ཅད་དུ་ཕུང་པོ་དང་ཁམས་དང་སྐྱེ་མཆེད་ལ་སོགས་པ་ཐམས་ཅད་གདོད་མ་ནས་སངས་རྒྱས་སུ་གསུངས་པ་ཡིན་བགྱི་བ་གསུང་། དེའང་སངས་རྒྱས་ཡིན་པ་ལ་ཡིན་པར་ངོ་སྤྲོད་བྱེད་པ་ལ་མཚན་ཉིད་དང་ལྡན་པའི་བླ་མ་དམ་པ་ཞིག་འཚལ་བ་ལགས། བླ་མ་དམ་པ་དེས་རང་ཉིད་ཡི་དམ་གྱི་ལྷར་བསྒོམས་ནས་གཞན་དག་ཐ་མལ་བར་བཟུང་ན། ཕུང་པོ་སངས་རྒྱས་ལྔ་བདག་ལ་སྨོད་པར་བྱེད་པའི་ལྟུང་བ་ཕོག་པ་ཡིན། དེ་ལྟར་ལྟུང་བ་ཕོག་ན་གནས་ངན་པ་ཐམས་ཅད་དུ་སྐྱེ་བ་ཡིན་པས། དེ་ལྟ་བུའི་ཉེས་པ་མི་འབྱུང་བར་བྱེད་པ་ལ་ཡི་དམ་གྱི་ལྷ་དེ་ལ་དྲན་པ་མ་ཡེངས་པར་བྱེད་དགོས་པ་ལགས། དེ་ལྟར་ངོ་སྤྲོད་པ་དང་རྟོགས་པར་བྱེད་པ་ལ་ཐེག་པ་ཆེན་པོ་གསང་སྔགས་སུ་སྨིན་ལམ་དང་གྲོལ་ལམ་རྣམ་པ་གཉིས་གསུངས། སྨིན་ལམ་དུ་དབང་བཞི་བསྐུར་ནས། གྲོལ་ལམ་དུ་བསྐྱེད་རྫོགས་རྣམ་པ་གཉིས་བསྒོམ་དགོས་པ་ཡིན། དེ་ལ་དབང་བཞིའི་གོ་བའམ་བརྗོད་བྱ་དེ་གང་ཡིན་སྙམ་ན། བུམ་པའི་དབང་དང་། གསང་བའི་དབང་དང་། ཤེས་རབ་ཡེ་ཤེས་ཀྱི་དབང་དང་། ཚིག་དབང་རིན་པོ་ཆེ་རྣམ་པ་བཞི། དེ་ལ་བུམ་པའི་དབང་བསྐུར་བས་ལུས་ཀྱི་དྲི་མ་འདགགསང་བའི་དབང་བསྐུར་བས་ངག་གི་དྲི་མ་འདགཤེས་རབ་ཡེ་ཤེས་ཀྱི་དབང་སྐུར་བས་སེམས་ཀྱི་དྲི་མ་འདགདབང་བཞི་པ་བསྐུར་བས་ལུས་ངག་ཡིད་གསུམ་ཐ་དད་དུ་འཛིན་པའི་དྲི་མ་འདགདེ་ལྟར་ཡང་། ལུས་ཀྱི་རྟོག་དང་དྲི་མར་བཅས། ། སྦྱོང་བར་བྱེད་པ་ནུས་པ་ཡིན། ། ངག་གི་རྟོག་དང་དྲི་མར་བཅས། ། སྦྱོང་བར་བྱེད་པ་ནུས་པ་ཡིན། ། སེམས་ཀྱི་རྟོག་དང་དྲི་མར་བཅས། ། སྦྱོང་བར་བྱེད་པ་ནུས་པ་ཡིན། ། དེ་ལྟར་ཆོ་ག་ལ་བརྟེན་ནས་དབང་བསྐུར་བས། ལུས་ངག་ཡིད་གསུམ་གྱི་དྲི་མ་འདག་པའི་ནུས་པ་རྒྱུད་ལ་བཞགདབང་མཚན་ཉིད་པ་ཐོབ་ན་རང་ལ་རྟོགས་པ་སྐྱེ་བས། དབང་མཚན་ཉིད་པ་ནི་རང་གི་རྩ་བའི་བླ་མ་ལས་ཐོབ། དེ་ལྟར་དུ་དབང་རྣམ་པ་བཞི་བསྐུར་བས། བསྐྱེད་རྫོགས་གཉིས་བསྒོམ་པ་ལ་དབང་བའམ། ཉམས་སུ་ལེན་པའི་སྣོད་དུ་རུང་། དེ་ནས་གྲོལ་ལམ་དུ་བསྐྱེད་རྫོགས་རྣམ་པ་གཉིས་བསྒོམ་པའི་དབང་དུ་བྱས་ན། བསྐྱེད་པའི་རིམ་པ་མངོན་པར་བྱང་ཆུབ་པ་རྣམ་པ་ལྔས་རྡོ་རྗེ་བཞིའི་སྐད་ཅིག་དྲན་རྫོགས་ལ་སོགས་ཡིན་ལུགས་བཞིན་དུ་འགྱུར། བསྐྱེད་པའི་རིམ་པ་འདི་ལ་བཤད་པ་པོ་ཀུན་གྱིས། ཀུན་བརྟགས་དང་། ཡོངས་གྲུབ་དང་། གཞན་དབང་ལ་སོགས་པའི་བཤད་པ་མང་པོ་ཟེར། རིན་པོ་ཆེ་པའི་བཞེད་ཀྱིས་ཐེག་པ་ཆེན་པོ་གསང་སྔགས་སུ་ཡོངས་གྲུབ་འབའ་ཞིག་མ་གཏོགས་པ། ཀུན་བརྟགས་བྱ་བ་མི་བཏུབ་པ་ཡིན་གསུང་། དེ་ལ་སྤྱན་སྔ་ནས་ངེད་ཀྱང་མཚན་ཉིད་ཡོངས་སུ་ཆད་པའི་ཀུན་བཏགས་མེད་པ་ལ་ཡོད་པར་བཏགས་པ་དེ་ལྟ་བུ་འདོད་པ་མ་ལགས། ཡི་དམ་གྱི་ལྷ་ཞལ་བརྒྱད་ཕྱག་བཅུ་དྲུག་པ་ལྟ་བུ་ཞིག་བསྒོམ་ན། ད་ལྟ་དངོས་པོ་ལ་མི་སྣང་བའམ་མི་གསལ་བར་འདུག་པ་དེ་གསལ་བར་བྱེད་པའམ་མངོན་དུ་འགྱུར་བར་བྱེད་པ་ལ། ཤེས་པ་སྔ་མ་ལ་བརྟེན་ནས་ཕྱི་མའི་རྒྱུ་མཚན་སྐྱེ་བར་བྱེད་པ་ལ། དེའི་རྣམ་པ་ལ་བརྟག་དགོས་པའི་ཆ་ནས། རྣམ་པ་ཀུན་ཏུ་བཏགས་པ་བྱ་བ་དེ་ལྟར་དུ་འདོད་པ་ཡིན་བྱ་བ་ཞུས་པས། སྒོམ་ཆེན་པ་འགའ་རེས་ཀྱང་དེ་རང་ཡང་འཐད་པར་འདུག་ཟེར་ནས། དེ་ལ་འཐུ་བའང་འོང་བར་སྣང་སྟེ། བླ་མ་རིན་པོ་ཆེའི་ཞལ་ནས། སྤྱིར་ཐེག་པ་ཆེན་པོ་གསང་སྔགས་ལ་ཀུན་བརྟགས་བྱ་བའི་སྒྲ་གདགས་སུ་མི་བཏུབ་པ་ཡིན། དེ་ལྟར་ཡང་། མདོར་ན་ཕུང་པོ་ལྔ་རྣམས་ནི། ། སངས་རྒྱས་ལྔར་ནི་རབ་ཏུ་གྲགས། ། ས་ཆུ་སྤྱན་དང་མཱ་མ་ཀི། ། མེ་རླུང་སྒྲོལ་མ་གོས་དཀར་མོ། ། རྡོ་རྗེ་སྐྱེ་མཆེད་ཉིད་ཀྱང་ནི། ། བྱང་ཆུབ་སེམས་དཔའི་དཀྱིལ་འཁོར་མཆོག། ས་ནི་སྤྱན་ཞེས་བྱ་བ་ཡིན། ། ཆུ་ཡི་ཁམས་ནི་མཱ་མ་ཀི། ། དཀར་དང་སྒྲོལ་མ་ཞེས་བྱ་བ། ། མེ་དང་རླུང་དུ་རབ་ཏུ་གྲགས། ། བྱ་བའི་ལུང་དེ་གསུངས་ནས། ཕུང་པོ་རྣམ་པ་ལྔ་རིགས་རྣམ་པ་ལྔ། འབྱུང་བ་བཞི་ཡུམ་རྣམ་པ་བཞི་ལ་སོགས་པ་གདོད་མ་ནས་ཡོངས་སུ་གྲུབ་པར་གནས། དེ་ལྟར་གནས་པ་དེ་མངོན་དུ་འགྱུར་བར་བྱེད་པ་ལ། བྱང་ཆུབ་པ་རྣམ་པ་ལྔའམ། སྐད་ཅིག་དྲན་རྫོགས་ལ་སོགས་པ་འགྲུབ་ལུགས་སམ་ཡིན་ལུགས་ལྟར་བསྒོམས་པས། རྟོགས་པ་མངོན་དུ་འགྱུར་བ་ཡིན། དེ་ཡི་དམ་གྱི་ལྷ་ལ་བརྟན་པ་ཐོབ་པ་བྱ་བ་ཡིན། དེ་ལ་སློབ་དཔོན་འཕགས་པའི་བཞེད་ཀྱིས། དང་པོ་ལས་ཀྱི་སྦྱོར་བ་ཡིས། ། ས་བརྒྱད་པ་ནི་ཐོབ་པར་འགྱུར། ། གསུང་བ་དེ་ལ་བཤད་པ་པོ་ཀུན་གྱིས་དངོས་པོ་ལ་ས་བརྒྱད་ཐོབ་པ་མ་ཡིན། ད་གཟོད་ཐོབ་པ་ལ་དགོངས་པ་ཡིན་ཞེས་ཟེར་ཏེ། རྗེ་རིན་པོ་ཆེའི་ཞལ་ནས། དེ་ཁོ་རང་ལ་ཕར་ལ་བརྟག་པ་བྱེད་དགོས་པ་ཡིན། ཡི་དམ་གྱི་ལྷ་དེ་སངས་རྒྱས་ཡིན་མ་ཡིན་དྲི། སངས་རྒྱས་མ་ཡིན་ཟེར་བ་མི་སྲིད་པ་ཡིན། སངས་རྒྱས་ཡིན་ན་དེའི་སྐུ་གསུང་ཐུགས་སུ་གྱུར་པ་དེ་ལ་བརྟན་པ་ཐོབ་པའི་གོ་བ་བྱེད་ན་ས་བརྒྱད་མི་ཚད་སངས་རྒྱས་ལའང་དེ་བས་ལྷག་པ་མེད་པ་ཡིན། དེ་ལྟར་ཡང་། བྱང་ཆུབ་སེམས་ལས་བྱུང་གྱུར་ཅིང་། ། ཀུན་བརྟགས་སྤྲོས་པས་སྟོང་པ་ཡི། ། སྒྲིབ་གསུམ་སྤངས་པའི་སངས་རྒྱས་དང་། ། དབྱེར་མེད་གཅིག་ཏུ་གྱུར་པས་ན། ། ས་བརྒྱད་ཐོབ་པ་མཚར་ཅི་ཆེ། ། གསུང་ནས་ས་བརྒྱད་པ་ཐོབ་པ་ལ་མཚར་རྒྱུ་མེད་པས་སངས་རྒྱས་རང་ཡིན་གསུང་། བསྐྱེད་པའི་རིམ་པ་ལ་བརྟན་པ་ཐོབ་པ་དེ་སངས་རྒྱས་ཡིན་ན་བསྐྱེད་རྫོགས་ཀྱི་ས་མཚམས་གང་ལགས་ཞུས་པས། ཁྱེད་ཀྱིས་དཀའ་སར་བཅུགཇི་སྲིད་ཟུང་དུ་མ་ཆུད་ཀྱི་བར་དུ་བསྐྱེད་པའི་རིམ་པར་འོང་། ཟུང་དུ་ནམ་ཆུད་པའི་དུས་སུ་རྫོགས་པའི་རིམ་པར་འོང་། དེས་ན་སྣང་བ་གསུམ་པོ་མཐོང་བའི་གོ་བའང་སྣང་བ་སྣང་མེད་དུ་རྟོགས་པ་ལ་གསུང་བ་ལགས། དེ་ལྟར་ཡང་། སྣང་མེད་གནས་པའི་རྣལ་འབྱོར་པ། ། དེ་ཡིས་ཐེག་པ་ཆེན་པོ་མཐོང་། ། གཞན་ཡང་། སྣང་མེད་ཤེས་རབ་ལྡན་ན་རོ་གཅིག་ཆེན་པོ་ཡིན་གསུང་། དེ་ལྟར་བསྐྱེད་རྫོགས་གཉིས་པོ་དེ་གདོད་མ་ནས་ཟུང་འཇུག་ཏུ་གནས། དེ་གཉིས་སུ་མེད་པར་སློབ་པ་དང་ཉམས་སུ་ལེན་པ་ལ་ལམ་གྱི་ཟུང་འཇུག། དེ་ཐམས་ཅད་དབྱེ་བ་མེད་པར་གཅིག་ཏུ་མངོན་དུ་གྱུར་པའི་དུས་སུ་འབྲས་བུ་གཉིས་སུ་མེད་པའི་སྐུ་ཐོབ་པ་ཡིན། ཐེག་པ་ཆེན་པོ་གསང་སྔགས་ཀྱིས་བཞེད་ཀྱི། ཕྱི་སྣོད་ཀྱི་འཇིག་རྟེན་ལ་ཇི་ལྟར་ག